Papersnake/gushiwen huggingface dataset:
周宗庙歌十二首 其一 皇夏
庾信（南北朝）

肃肃清庙，岩岩寝门。欹器防满，金人戒言。应朄悬鼓，崇牙树羽。

金变升歌，庭纷象舞。闲安象设，缉熙清奠。春鲔初登，新萍先荐。

僾然入室，俨乎在位。凄怆履之，非寒之谓。
再登黄鹤楼
彭而述（明代）

飞楼缥缈著江干，霜鬓登临记往年。隔岸春城浮槛外，乱帆斜往到樽前。

山连秦蜀开荆甸，水下东南尽楚天。回首沧桑生感慨，孙刘兴废几茫然。
上丞相寿
戴栩（宋代）

今春喜气满乾坤，应有蒲轮辗白云。
恩与内分金带赤，草堂焉敢更移文。
清平乐（上元）
张纲（宋代）

红莲照晚。花底明人眼。无限游人谁惜倦。只有衰翁心懒。

笙歌缓引更筹。更阑客散添愁。香雾半窗幽梦，烟波千里归舟。
宿彭泽
鲁铎（明代）

柳岸芦汀秋水生，官舟才泊暮钟鸣。无人为问陶彭泽，万里长江天际横。
张山人草堂会王方士
韩翃（唐代）

屿花晚，山日长，蕙带麻襦食草堂。一片水光飞入户，

千竿竹影乱登墙。园梅熟，家酝香。新湿头巾不复篸，

相看醉倒卧藜床。
赠内子
白居易（唐代）

白发长兴叹，青娥亦伴愁。寒衣补灯下，小女戏床头。

暗淡屏帏故，凄凉枕席秋。贫中有等级，犹胜嫁黔娄。
野望
曹俊（清代）

白骨枕江国，乱馀人更多。斜晖留殿阁，毒雾塞山河。

嘹唳苻坚鹤，凄凉索靖驼。微躯免锋镝，浑逐浪花过。
偈公六十五首
释咸杰（宋代）

云开千嶂出，木落一枝分。
相见又无事，不来还忆君。
和同年张唐英怀弟晋英韵二首
袁说友（宋代）

嗜利终羞涩，论交愧懒昏。
日高忺闭户，客至倦迎门。
多谢铿金语，来如挟纩温。
穷年得佳友，花柳乐村村。
龙山月色
邓颙（明代）

峥嵘盘踞似龙蟠，峭壁层崖接广寒。西坠独怜深夜静，南飞应觉碧波宽。

芳晖凝露含疏薄，素彩凌霜袭翠峦。人去草堂空皓色，几回踯躅捲帘看。
赠司徒兼侍中宋宣献挽词四首
宋庠（宋代）

宗工天下宝，归葬国西原。
野阔箫声苦，云愁旐影昏。
如存三事礼，不返九京魂。
河海空成泪，难酬国士恩。
禁烟节同子玉徐先生野步
强至（宋代）

系马道边树，杖藜坡外冈。
风来花自笑，露过草犹香。
乐事论三月，吟怀骛八荒。
时平那有感，双泪肯浪浪。
送李飞云
林培（明代）

江风烟树两悠悠，有客乘槎上帝州。袖里骊珠光自动，匣中龙剑气先浮。

海横五岭添行色，柳拂三城带别愁。郑老青毡元不薄，知君才是古人俦。
和运司园亭 雪峰楼
孙甫（宋代）

金谷计浩穰，山水志契阔。晴空倚危楼，快对西山雪。

胸中浩气充，物外嚣尘绝。无事坐清吟，远岫窗中列。
和徐国录韵
释善珍（宋代）

当今称文宗，斗南一和仲。
掣鲸力倒海，兰苕不同梦。
百年日苦短，千载事谁共。
赋诗推义山，论旧数季重。
客持邀我读，欢喜蹋破瓮。
疾抄畏纸尽，饥诵忘浆冻。
欲传换骨方，伎工恐无用。
涂窗谩成鸦，过门任题凤。
唐僧句月炼，一步不敢纵。
高参鬼仙吟，下比古佛颂。
湖江大国楚，宫阙天府雍。
小大材则殊，未易求折衷。
公文如珠玉，盛世盍包贡。
一鹗剡交腾，万牛挽难动。
造物或困之，郁怒使快痛。
晋康名远郡，侯印亦久弄。
蜃嘘横跨海，龙潜中兴宋。
年丰秔{徐彳换禾}多，守醉宾客从。
时时写乌丝，虹光穿屋栋。
祖帐在何时，行色当倥偬。
相期远公社，后会邈鸿洞。
拟办酒椀招，更出虎溪送。
颂证道歌·证道歌
释印肃（宋代）

摘叶寻枝我不能，和根拔出示众生。
只这菩提本无树，撩天映岳碧层层。
游圭峰二十首 其十一 朝斗石
李之世（明代）

片石分云出，生成礼斗坛。星河七曜动，环佩五更寒。

灵雨阴长润，霜华剥不刊。飞来双白鹄，缥缈下层峦。
题春雪
佚名（明代）

昨夜东风胜北风，酿成春雪满长空。
梨花树上白加白，桃杏枝长红不红。
莺问几时能出谷，燕愁何日得泥融。
寒冰锁却秋千架，路阻行人去不通。
怀转庵饯客
许及之（宋代）

一水经行昔饱谙，故乡真似是淮南。杏花岩畔春携酒，杨柳堂前夜驻骖。

邻境不停科甲马，吾民常喜足田蚕。风谣物色堪诗句，饯客归时问转庵。
和虹屏秋感绝句
彭玉嵌（清代）

秋气无端入骨苏，清愁自省亦模糊。丹青只有骚人手，画出伤心一片图。
送张员外西川从事
许棠（唐代）

为郎不入朝，自是赴嘉招。豸角初离首，金章已在腰。

剑横阴绿野，栈响近丹霄。迎驿应相续，悬愁去路遥。
当予渝新福歌一首
黄省曾（明代）

高皇奋淮濆，扫胡氛。昊天眷命，气色皆龙文。中原逐鹿，忧哉勤树鸿勋。

昭明三光，和气氤氲。黄图何壮丽，绿海皆来宾。凤凰至止，麒麟咸臻。
颂古九十八首
释印肃（宋代）

未解空时决定疑，速教归去莫令迟。
诸方罕辨无声句，师子还生师子见。
玄览真人示以李遵道旧诗一章俾次韵悼之将寄其子克孝
张雨（元代）

仙李如何竟小年，满堂图障惨风烟。青山扪虱谁同话，赤脚骑风自上天。

名世岂唯书画学，起家犹望孝廉船。无因得寄松花酒，一洒清明笔冢前。
寄酬秦府高推官辇
齐己（唐代）

天台衡岳旧曾寻，闲忆留题白石林。岁月已残衰飒鬓，

风骚犹壮寂寥心。缑山碧树遮藏密，丹穴红霞掩映深。

争得相逢一携手，拂衣同去听玄音。
得万中丞朝鲜书问却寄
区大相（明代）

中丞家住雁门边，破虏功高在少年。出塞惯骑胡地马，渡辽还少汉楼船。

黄龙戍外书千里，玄兔城头月几圆。横海只今誇绝漠，鸡林新勒照燕然。
绣衣行
邵葆祺（清代）

金钥仓琅琼殿晓，红镫影暗宫鸦绕。绣衣御史鸣珂来，却望残星首重回。

君不见豸冠风骨何清显，骢马人人学桓典。不惜隃麋磨斗丸，或被恩膏进一官。

深宵竞听兰台鼓，谏草纷纭笔花舞。数十万言贾长沙，一百八疏任伯雨。

尚衣老监步婆娑，手捧封函看晓河。昨夜液池新雨过，官蛙取闹十分多。
偈五首
释善清（宋代）

万仞嵯峨鸟道难，剑办挥处骨毛寒。
泥牛昨夜归沧海，吸得西江水尽乾。
甲辰仲夏八日寓黄塘忆洞元吴子归南海予至此已半月馀矣诗云渡海盖遥度之也
唐穆（明代）

刚别重山外，相逢渐面非。片云浮目远，孤月照形稀。

渡海舟应到，朝天马正飞。萱庭春昼永，嘱与报归期。
赋得系臂纱送陆姬
徐熥（明代）

红汗沾犹湿，缠绵玉钏知。暗香生皓腕，微晕隐丰肌。

疑作同心结，看如续命丝。守宫今褪尽，情重枕郎时。
鹊桥仙（甲子七夕）
郭应祥（宋代）

金风淅淅，银河耿耿，七夕如今又至。人间唤作隔年期，但只似、屈伸指臂。

罗花列果，拈针弄线，等是纷纷儿戏。巧人自少拙人多，那牛女、何曾管你。
题落星寺一首
王阮（宋代）

岛石是处有，星辰曾霣无。
庄严成净土，怪诞出浮屠。
蜃气楼穿海，龙堆沙拥湖。
尽除金碧像，吾欲舍吾徒。
始宁泉
张侃（宋代）

始宁花木今何在，一派山泉纪此清。说与老僧频整葺，世间难保是虚名。
拟唐凯乐歌四首 其一 破阵乐
王祎（明代）

惟皇应宝历，受天命以兴。赫赫扬神武，隆隆震天声。

秉黄钺白旄，四征讨不庭。蠢彼枭獍徒，屯蜂蚁营营。

萧斧伐朝菌，一挥不留行。大憝既已夷，乾坤永清宁。
如梦令（次韵子文邢文）
向滈（宋代）

梦断绿窗莺语。消遣客愁无处。小槛俯青郊，恨满楚江南路。归去。归去。花落一川烟雨。
次韵竹溪题达卿后坡
刘克庄（宋代）

郎陵后嗣尤推彧，太傅诸孙最数嘉。
之子固无惭尔祖，此翁所数大吾家。
夺标羞与儿童竞，佩印才堪妾妇夸。
案上菖蒲勤洗沐，灵苗见说有时花。
宣州吴子权送陵阳酒
孔武仲（宋代）

梦寐陵阳天上山，曾将心约白云间。
仙衔已下青冥裹，尘骨难留缥缈间。
三尺溪鱼如可控，千年辽鹤尚应还。
多情别后能论旧，远寄官醪为解颜。
念奴娇
秦云（佩芬）（清代）

试灯时节，记人来、传说西湖春好。中有箫鸾天上偶，一样絮才花貌。

选字哦花，抽钗刻烛，对影红双笑。易安而后，江东无此才调。

可奈碧海人归，红尘梦醒，春谢桃花早。零落琅玕三两纸，旧日伤心词稿。

彩笔螺乾，玉牌燕瘦，残月纱橱晓。知伊潘鬓，新来吹白多少。
送二十二兄北游寻罗中
岑参（唐代）

斗柄欲东指，吾兄方北游。无媒谒明主，失计干诸侯。

夜雪入穿履，朝霜凝敝裘。遥知客舍饮，醉里闻春鸠。
赴元老刘园之集呈十二朝请十五推官二叔父兼
晁补之（宋代）

故乡等作异乡愁，常笑吾生不自谋。
百日狂风春草草，十年归梦客悠悠。
倦游情话陪诸父，老罢亲锄学故侯。
得坎乘流两皆可，名亭应不用三休。
题宝岩寺寒碧亭二首
王安石（宋代）

风吹洞口云，水动山头月。
野老时问人，前村多少雪。
和张民朝谒建隆寺二次用写望试笔韵
梅尧臣（宋代）

荒台残垒旧名邦，曾说王师此受降。
西汉衣冠拜原庙，五天龙受护经窗。
蜀冈井味人犹品，隋帝宫基阙尚双。
自古兴亡不须问，风铃闲听响幡幢。
新秋
陆游（宋代）

衰发成丝奈若何？更堪日月疾飞梭。
梧桐败叶飘犹少，蟋蟀雕笼卖已多。
岁乐喧呼沽酒市，夜凉凄断采菱歌。
老夫亦动秋风兴，欲倩邻翁买钓蓑。
水调歌头（次黄舜举登姑苏台韵）
袁去华（宋代）

吴门古都会，畴昔记曾游。轻帆卸处，西风吹老白苹洲。试觅姑苏台榭，尚想吴王宫阙，陆海跨鳌头。西子竟何许，水殿漫凉秋。

画图中，烟际寺，水边楼。叫云横玉、须臾三弄不胜愁。兴废都归闲梦，俯仰已成陈迹，家在泽南州。有恨向谁说，月涌大江流。
论文
李觏（宋代）

今人往往号能文，意熟辞陈未足云。
若见江鱼须痛哭，腹中曾有屈原坟。
西江月·宝瑟屏金深深处
陈著（宋代）

宝瑟屏金深深处，斑衣箫玉香中。人生二美古难逢。杏苑今朝中共。一霎豆花新雨，半帘梧叶清风。年年此景绿尊同。笑指南山称颂。
寄两浙罗书记
徐夤（唐代）

进即湮沈退却升，钱塘风月过金陵。鸿才入贡无人换，

白首从军有诏征。博簿集成时辈骂，谗书编就薄徒憎。

怜君道在名长在，不到慈恩最上层。
蝶恋花 芸馥斋春半纪事
蔡灿（清代）

百尺杨丝笼细雨。阁住东风，不放吹芳絮。银箸拨炉香畔语。

口脂相赏侬和汝。

帘外忽来双翠羽。两两情多，恁不留他住。只是须怜离别苦，莫轻容易抛人去。
自贻
罗隐（唐代）

衰老应难更进趋，药畦经卷自朝晡。纵无显效亦藏拙，

若有所成甘守株。汉武巡游虚轧轧，秦皇吞并谩驱驱。

如何只见丁家鹤，依旧辽东叹绿芜。
草堂老师真赞
释慧空（宋代）

随随昔昔，是这个贼。
簸土扬尘，驰南走北。
一棒打杀，狗也不喫。
后来不肖儿孙，个个一模脱出。
得时与避世之怀各一
郭之奇（明代）

渊明不折小儿腰，子房却进老人履。归去仍招白衣人，功成亦从赤松子。
尹隐居鉴月亭
陈寅（清代）

闲携玉川碗，来上尹公亭。一水寂然碧，万山相对青。

诗心留月鉴，樵响隔云听。澹极忘今古，茶烟萦翠屏。
皇帝上平上皇帝寿乐曲·太上皇帝初举酒用蟠
崔敦诗（宋代）

结根阆苑，登实瑶池。
红云骈艳，瑞露含滋。
味参石髓，名配松脂。
王母一笑，河水涟漪。
寄讯憨公海印寺
邢侗（明代）

种得霜粳弟子舂，掌中山雀钵中龙。诸方衲子归香积，可奈斋时一片钟。
与尹推府
俞大猷（明代）

匣内青锋磨砺久，连舟航海斩妖魑。
笑看风浪迷天地，静拨盘针定夏夷。
渊隐虬龙惊阵跃，汉飞牛斗避锋移。
捷书驰报承明主，沧海而今波不澌。
五羊城南野行书所见
曾丰（宋代）

棘篱围败圃，石桷盖倾墙。
人缉蕉为市，家储蔗作粮。
断桥铺以竹，全木听成航。
要作南中记，曾须到海乡。
酬李唐臣赠山水短轴
晁补之（宋代）

大山宫，小山霍，欲识山高观石脚。
大波为澜，小波为沦，欲知水深观水津。
营丘于此意独亲，杜侯所与复有人。
不见李侯今五载，苦向营丘有余态。
齐纨如雪吴刀裁，小毫束笋缣囊开。
经营初似云烟合，挥洒忽如风雨来。
苍梧泱漭天无日，深岩老树洪涛入。
榛林闇漠猿狖寒，苔藓侵淫螺蚌湿。
纷纷禽散江干沙，有风北来吹蒹葭。
前洲后渚相随没，行子渔人归径失。
李侯此笔良已奇，我闻李侯家朔垂。
跨河而北宁有之，曷不南游观禹穴。
梅梁锁涩萍满皮，神物变化当若斯。
元君画史虽天与，我论绝艺无今古。
张颠草书要剑舞，得意可无山水助，
他日李侯人益慕。
青县道中见夏云
顾景星（明代）

斜日照平地，乱云如雪峰。仙人海峤出，锻炼金芙蓉。

当春数雨土，黄雾为昏蒙。楚粤正攻战，数州犹鞠凶。

山左榆无皮，江东焦稑穜。修河众流绝，漕舰告不通。

悯恻廑慈寿，圣人在斋宫。遽下罪己诏，拜上天坛封。

清风倏汛扫，布雨鞭灵霳。始觉云气正，庶几粱豆丰。

黔黎望苏息，四海心理同。纪纲肃扆宁，草野皆帡幪。

惟当去智巧，饮食安颛蒙。高谈似匡济，乐祸非英雄。
喜李鹤田至次阮云心韵兼寄 其一
张蕴（宋代）

月树秋来碧几寻，古芗熏彻紫芝吟。无因得去陪清赏，祇寄山君一寸心。
渔家傲
可旻（宋代）

枝边。

佛赞西方经现在。广长舌相三千界。为要众生生信解。临终迈。不修净业犹何待。

七宝池塘波一派。莲华朵朵车轮大。华内托生真自在。分三辈。阿鞞跋致长无退。
淇门早发感忆邺下诸乡旧
许邦才（明代）

淇门钟动思苍茫，曙色催人道路长。
良会渐看成往迹，羁魂空复在同乡。
城陴炯炯寒留月，驿柳萧萧夜著霜。
几度置书将却寄，无端鸿雁独南翔。
登岳阳楼
张埴（宋代）

坐拥湖山把一麾，当年吏部只吟诗。
平章功业如今许，弃了吟诗选得碑。
徐子观生輓诗
于石（宋代）

一片清虚太极心，浮云流水世情轻。
有生已作无生计，未死先求不死名。
墓必预铭唐杜牧，诗能自輓晋渊明。
岿然貌不随年老，留与斯文主夏盟。
海虞十二景 其十 拂岩回瀑
卢龙云（明代）

悬泉千尺下，飞作雪花轻。岩挂联珠影，溪鸣碎玉声。

霏微沾月驭，凌乱洒霓旌。并坐翻愁湿，新来谷口莺。
梅山醉归
陈著（宋代）

山风满松松气香，松香和酒入诗肠。
悠然一醉便归去，如梦未觉无何乡。
田家女
吴可（宋代）

两两垂髫窈窕娘，含羞无语莳青秧。翻思贵室千金女，笑倚红楼抹晓妆。
长田舖二首
赵蕃（宋代）

晚日东西路，秋风长短亭。
悲歌浑欲绝，衰泪不胜零。
临川过永叔植慈竹义木於庭乃榜其堂曰慈义索
魏了翁（宋代）

冬笋与霜堇，孝可使之生。
老槐与枯荆，义可使之荣。
芸芸天壤閒，何物非吾诚。
根心贯芽卉，影响於形声。
过君资孝友，早识真重轻。
一时东南彦，意气何相倾。
虚几隐天籁，深居观物情。
慈竹吾父子，义木吾弟兄。
夜檐月送影，昼户烟输晴。
与我一般意，乃和堂堂名。
竹根头{左角右戢}{左角右戢}，下覆复上承。
木以同本故，叶叶皆相亲。
承覆匪强合，相亲谁使令。
兹有靡不有，斧斤日丁丁。
原言厚封植，岁晚长青青。
夏景 雨过苔花润
刘辰翁（宋代）

雨过残春远，晴天半入梅。草根馀落照，花润只深苔。

山共朱帘捲，庭无蜡屐来。翠钱流地满，珠靥照人开。

寂寂承残霤，青青绕废台。唾茸宫壁在，残月照馀哀。
平凉有感
卞三元（清代）

泾水秦山接混茫，遥看四野静边防。层云旅雁横秋月，断岭孤猿叫夜霜。

百里荆榛边戍尽，十年戎马塞城荒。残郊败垒无人迹，磷火荧荧散北邙。
春日子浚置酒登盘门城楼纵眺
周诗（明代）

出游蹑城皞，聊使殷忧廓。
迥瞰楼阙重，周览河山错。
候禽音尚微，初林荫犹薄。
密烟生近堤，倾曦澹远落。
潜盘狎胜引，且复娱斟酌。
快意当遗形，所在即丘壑。
玉梁道中杂咏
罗与之（宋代）

晓霜媒薄寒，岩壑失故绿。
轻飚振槁叶，唱彻阳关曲。
秋郊何足怜，嗟此岁事促。
愁吟思无聊，日没西山麓。
杨兵宪平寇志喜
陈光世（明代）

先生壮志最堪多，一剑西挥逐霭魔。征骑嘶风閒寄阃，庙筹指日倒前戈。

腾欢万井横春色，奏捷重封谩凯歌。自古奇勋还节钺，遥从仙仗祝呜珂。
熙宁壬子八月於洛阳妙觉寺考试举人及还道出
并叙（宋代）

岩窦有虚明，曨曨发晴晓。
真人无俦匹，窗下晨妆早。
门开秋雨入，室静长风扫。
绝迹杳难寻，朱颜未尝老。
咏南池嘉莲
姚合（唐代）

芙蓉池里叶田田，一本双花出碧泉。浓淡共妍香各散，

东西分艳蒂相连。自知政术无他异，纵是祯祥亦偶然。

四野人闻皆尽喜，争来入郭看嘉莲。
橘修乡事
郑会（宋代）

压囊红溜滴真珠，配食江南赤鲤鱼。
今日钱塘江上客，自怜吾亦爱吾庐。
代王正平从谏掾乞画凭肩美人扇子二首 其一
陈克（宋代）

道人已悟孩提事，弃掷泥儿坏纸鸢。闻道近来都识破，丹青便面亦轻捐。
宝陀清赏夙慕展游愿不从心因成小咏
利登（宋代）

宝陀十里路，此日想同游。
万古不收雨，四时长是秋。
树寒烟半拥，山湿雾长流。
独我思归苦，无因到上头。
地僻
陆游（宋代）

地僻天教养散材，流年沉著鬓毛催。
青山自绕孤城去，画角常随晚照来。
几净双钩摹古帖，瓮香小啜试新醅。
乘槎不是英缠远，无奈先生兴尽回。
戊申正月行在参吏部示诸幼
赵鼎（宋代）

秋风鼓棹长芦渡，吾与若曹俱豁然。脱迹干戈玩清绝，收身沟壑厌肥鲜。

折腰为米岂所愿，卖剑买牛端可贤。韩公雅欲却穷鬼，赵壹其如无一钱。

罢官清坐乃吾分，号寒啼饥谁汝怜。政缘兹事藉升斗，使我不得休林泉。

日下扬州行在所，寸长片善希陶甄。汗衣尘帽门户底，包羞忍耻王公前。

此行宁复作此态，畴昔相知吏部铨。谨严资格可驯致，虽甚不才无弃捐。

我已投诚永结好，相从绿发至华颠。矧复鸳鹭满台阁，功名合在中兴年。

缩头袖手正应尔，敢问祖生先著鞭。
菩萨蛮·石榴裙束纤腰袅
卢炳（宋代）

石榴裙束纤腰袅。金莲稳衬弓靴小。娇呆□羞人。伞低遮半身。恩情如纸薄。方信当初错。邂逅苦匆匆。还疑是梦中。
咏菊
弘历（清代）

琼枝韡韡傲霜开，才过重阳故国来。未免迎人如见晚，不殊昔岁此相陪。

工惭李迪能描笔，逸谢陶潜但举杯。最是一枝秋意足，底论金盏更银台。
偷声木兰花（仙吕调）
张先（宋代）

画桥浅映横塘路。流水滔滔春共去。目送残晖。燕子双高蝶对飞。

风花将尽持杯送。往事只成清夜梦。莫更登楼。坐想行思已是愁。
破晓出水西门往江口途中作
陆深（明代）

城西买马滑冲泥，总为风光候指挥。拍案寒潮惊晓枕，过江残雪上春衣。

梅花野寺初闻磬，杨柳村居半掩扉。曙色渐分人渐远，五云双阙拥朝晖。
官舍岁暮感怀书事五首
张耒（宋代）

衙鼓冬冬送夕阳，经时伙客上高堂。
渊明柳老秋多雨，子敬毡高夜有霜。
山树叶稀晴摘果，斋炉灰暖晓焚香。
经纶自有英雄在，闲散须教属漫郎。
命子篇
赵友直（宋代）

悠悠我祖，肇自轩辕。
迄於赵城，因而氏焉。
汉家涿郡，继族於燕。
卜迁大梁，世系绵绵。
宋自中叶，徙都南塘。
武显扈跸，聿居虞乡。
於赫文杏，奕世其芳。
符德象贤，谱牒有光。
顾及於我，时运倏倾。
族居萍散，遂殒家声。
苫块余息，仅存其形。
於焉有心，冀我后生。
后生是畏，圣谟炳如。
维时孜孜，无忝厥初。
岂不尔念，为惜居诸。
无后非孝，匪才若虚。
游朱协律山房
张宁（明代）

欲寻勾漏问丹砂，因过玄都羽士家。壶里有天迟日月，洞中无路入烟霞。

书馀别院闻清磬，坐久空林见落花。安得闻身如野鹤，共临秋水诵南华。
钱塘江潮 其一
徐积（宋代）

独派岂从天汉坠，千涛争趁海波还。齐声怒过轰雷鼓，乱沫喷来碎玉山。

尘土刮开心目外，冰霜留在骨毛閒。君看江上潮平后，恰似鱼龙战斗閒。
七言将至瀛州从事张祥寄诗和答
沈遘（宋代）

驿骑驱驰万里身，锦貂浑欲变缁尘。平生未识行边地，今日初欣遇故人。

洗眼已惊双鲤至，相看应讶二毛新。羡君独得从军乐，三岁高阳幕里宾。
临终辞众偈
释元聪（宋代）

来未尝来，去未尝去。
七十四年，月印寒渚。
西宁侯宋遇吾还京
王弘诲（明代）

少年开府富平侯，鹊印曾提过鹭洲。十叶金貂承雨露，三山瑶鹭羡风流。

晨挥玉麈临宾榻，夜拂银灯运将筹。归去彩云依北阙，思君明月在南楼。
前诗子勤连和七章，或病首句秦字难押，援笔泛及故事，不觉其言之长 其二
周霆震（元代）

井田埋没自先秦，锥卓堪怜白屋贫。任氏漫多苍粟窖，王孙一饭更无人。
叶公画龙图
郑思肖（宋代）

神物难传变化时，叶公眼外泄天机。一从亲见真头角，满手风云雷电飞。
山中奉怀诸君十一首 其八 苏谏议见江
王渐逵（明代）

黄门清庙器，秀朗见丰度。圭璋重特达，馨蔼起神慕。

驰情向丘园，偶尔狎鸥鹭。光风不可掬，神物终难捕。
酬虽萚石 其二
王又曾（清代）

几岁辞家数，春风上路偏。暂时还酒盏，明日即瀛壖。

甘旨情难惬，江湖迹旧悬。男儿宁恋别，俯仰感中年。
卧病
韩元吉（宋代）

有身自觉皆为患，了事从来却号痴。
贫里定知强健乐，未妨斗酒百篇诗。
赠答诗十绝 其四 幽窗
郭之奇（明代）

荷香欲散菊初华，长与幽窗映碧纱。自得郎心同似玉，休言妾貌果如花。
方吉人副帅扈从木兰有怀却寄 其二
朱伦瀚（清代）

纷纷猎骑带禽归，应识诗囊与众违。马上吟怀随嶂远，月中笔阵逐鸿飞。

寒生红叶霜千树，梦绕青镫火一围。拟借床头云满瓮，为酬佳句款荆扉。
偈颂八十五首
释妙伦（宋代）

擒虎兕，辨龙蛇。
一句子，绝周遮。
太白不曾登便殿，笔头昨夜自生花。
咏桃
种放（宋代）

习习香薰薄薄烟，杏迟梅早不同妍。
山斋尽日无鸾蝶，只与幽人伴醉眠。
和答鞏提干见贺浙东总戎
姜特立（宋代）

黜陟何尝取耳边，旋栽花木学平泉。
二年窃食祠官冷，一日颁恩宝篆鲜。
閫寄暂居油幕副，朋从遥忆竹林贤。
诗筒从此长来往，应有人编唱和篇。
题三子游草
丁上左（清代）

三人成好事，十日付长吟。吴下名昭著，渭阳才夙钦。

山丘搜掌故，湖海豁胸襟。应是今霞客，闲游到武林。
如梦令·竹外半窥娇面
赵长卿（宋代）

竹外半窥娇面。真个出尘体段。没处可偷怜，空恁眼穿肠断。休恋。休恋。只是与伊分浅。
宿庄家二首 其二
刘克庄（宋代）

茅茨迷诘曲，度谷复踰陂。世上事如许，山中人不知。

牛羊晴卧野，鹅鹜晚归池。粗识为农意，秋输每及时。
第九十四多子塔前颂
释义青（宋代）

于道无所證，方通万法路。或明或暗行，不慎亦不护。

月来松色寒，云去青山露。今古天台桥，几人能得度。
立春後十二日命驾至郊外戏书触目
陆游（宋代）

宫云缥渺漏声迟，梦里华胥却自疑。
春浅风光先盎盎，时平节物共熙熙。
画帘不卷闻人语，玉勒徐行避酒旗。
阅尽辈流身独健，怳如随计入都时。
克信弟坐上赋梅花二首
杨万里（宋代）

月波成露露成霜，借与南枝作淡妆。
寒入玉衣灯下薄，春撩雪骨酒边香。
却於老树半枯处，匆走一梢如许长。
道是疏花不解语，伴人醒醉伴人狂。
熙宁望祭岳镇海渎十七首 其十六 酌献用《成安》。
郊庙朝会歌辞（宋代）

凄寒凝阴，陨箨涤场。百物顺成，黍稷馨香。款于北郊，爰因其方。

何以侑神，荐此嘉觞。
瑞不为祥
宋理宗（宋代）

初是烈祖开炎图，华夷一统同车书。
人心爱戴无远迩，亲传圣像绘成都。
成都赤子尊君父，大廷重光奉祠宇。
殿旁一木久已枯，俄发三芽当夏五。
万物荣枯知有时。枯杨况更能生梯。
天胡此野大此瑞，祖宗垂佑从可知。
吁嗟全蜀今非昔，玉垒金城久荆棘。
幸今天道已好还，欲洗腥膻归古益。
矧兹廊庙古栋梁，肃雍显相登明堂。
岷峨万里来献瑞，原符景运答休祥。
书言颠木有由蘖，天其永命复大业。
中兴肇开同一机，万载重芳光史牒。
寿丞相庆七十五首
吴泳（宋代）

自辟翘材馆，才随数路求。
兰苕和露摘，橘柚带霜收。
味适方调鼎，装轻不驾舟。
有怀吟未尽，独鹤远出头。
兰亭诗二首 其一
王肃之（魏晋）

在昔暇日，味存林岭。今我斯游，神怡心静。
回吴信可谢寄唐人诗
陈宓（宋代）

忽传佳句到深林，总是铿金戛玉音。
长恨古人今不见，由来今古一般心。
登岱 其二
徐咸清（清代）

晨登千仞巅，佳气何氤氲。天门射渴日，彩霞落纷纷。

元气自流转，不知昼夜分。窈窕古英妃，飘飖紫绮裙。

天浆漱皓齿，玉色含微醺。结成金芝盖，即是前峰云。

手持一方册，授以太始文。回首隔霄汉，散失鸾鹤群。

璚箫去缥缈，余音不可闻。
寒食相将诸子游翟得园十诗
杨万里（宋代）

尽忙也到翟园休，只见春光不见愁。
屈折海棠团更密，日光下照绣灯球。
再和奉常灵潭寒瀑韵甚有同游之意 其一
许及之（宋代）

奉常如僧逃火宅，天与渊泉谁识测。我今亦是閒散人，何日跻攀临峭壁。
题李子从清风阁
李光（宋代）

吾宗河山杰，气直甘贱贫。一坐古藤州，十见岭峤春。

深林寄倦翼，涸辙横修鳞。华阁俯大江，东望山嶙峋。

一榻自俯仰，鼻息撼四邻。稚儿日戏侧，丱妙参席珍。

人间正热恼，道上多瘴尘。清风飒然至，自谓羲皇人。

愿师陶靖节，不羡石季伦。有酒但频酌，从渠喜还嗔。
太尉文肃郑公挽词三首 其一
胡宿（宋代）

西北谋元帅，东南出隽儒。上前曾借箸，阃外复投壶。

见器同安国，忧边得亚夫。如何溯黄壤，不及播洪炉。
再和赵知录韵三首
吴潜（宋代）

只道梅花已乱飞，何须点缀谢庄衣。
独欣冻死安西虏，戴取狐巴马上归。
归自东洞庭望莫釐峰
王世贞（明代）

已凭藜杖恣攀缘，兴尽还胜入剡船。远水蒸霞开色界，空林答响奏钧天。

莲华倒挂双帆影，橘柚寒收万井烟。最是莫釐堪骋望，吴门匹练为谁悬。
题净居寺
戴叔伦（唐代）

玉壶山下云居寺，六百年来选佛场。

满地白云关不住，石泉流出落花香。
铜铁堆
袁说友（宋代）

千峰插碧绕江面，两石中分铜铁堆。
东岫附庸方崒嵂，西山俨立更崔嵬。
悬知造物精神巧，几误良工斧凿来。
万里西舟今蜀境，安流到此莫辞杯。
送许拾遗恩归江宁拜仍
岑参（唐代）

诏书下青琐，驷马还吴洲。束帛仍赐衣，恩波涨沧流。

微禄将及仍，向家非远游。看君五斗米，不谢万户侯。

适出西掖垣，如到南徐州。归心望海日，乡梦登江楼。

大江盘金陵，诸山横石头。枫树隐茅屋，橘林系渔舟。

种药疏故畦，钓鱼垂旧钩。对月京口夕，观涛海门秋。

天子怜谏官，论事不可休。早来丹墀下，高驾无淹留。
春日过瀛海公第有感
屠应埈（明代）

千家楼阁映朱轩，犹见沙堤接禁垣。
有剑只惭吴季子，无人重过赵平原。
花明戟户春常寂，鸟识雕楹昼自喧。
试看五侯歌舞地，玉台金埒锁黄昏。
七月六日二首
张耒（宋代）

山川摇落雁南飞，想见横汾鼓吹时。
得意刘郎犹叹老，萧条宋玉故应悲。
卧雪东林寺延望天池感赋五绝 其五
胡直（明代）

允矣当税驾，诛草傍岩窦。入虎不乱群，巢鸟探其鷇。
代常州请平江郑侍郎
曾协（宋代）

接壤西东似犬牙，一时迎送使君车。
应怜壮岁棠阴在，未觉神京驿路赊。
飞观惯看凉月挂，层楼将见瑞云遮。
当筵莫诉杯行速，两地春光作一家。
枯骨颂 其五
释怀深（宋代）

百骸溃散杂尘泥，一物长灵复是谁。不得丹霞通一线，髑髅著地几人知。
奉怀弼塘尊师古林尊丈二首 其一
霍与瑕（明代）

清歌一曲思熙熙，唱入南山和者稀。老鹤高栖松桧稳，饥凫低者稻粱飞。

百年地步谁绳武，千仞冈头独振衣。自笑狂夫疏懒旧，三竿红日尚关扉。
秋思十首 其六
陆游（宋代）

看云庐阜屏风叠，采药嵩山冠子峰。行尽四方心未快，不如一棹醉吴松。
王母赠寿图
唐寅（明代）

蓬莱弱水三千里，王母蝠桃一万年。
凤鸟自歌鸾自舞，直教衔到寿尊前。
爱吟
齐己（唐代）

正堪凝思掩禅扃，又被诗魔恼竺卿。偶凭窗扉从落照，

不眠风雪到残更。皎然未必迷前习，支遁宁非悟后生。

传写会逢精鉴者，也应知是咏闲情。
南亭与首公宴集（一作与群公宴南亭）
许浑（唐代）

秋来水上亭，几处似岩扃。戏鸟翻江叶，游龟带绿萍。

管弦心戚戚，罗绮鬓星星。行乐非吾事，西斋尚有萤。
重到谢氏园亭寄裴博士俊叔王主簿宗杰时裴往淮南王出京师
刘攽（宋代）

徘徊远林下，幽草为谁芳。前日同游客，今朝俱异乡。

东风虽淡荡，陈迹似凄凉。何用江千里，春心故易伤。
题七姬权厝志后
汪孟鋗（清代）

魏公席卷弁山来，赤龙船烧心胆灰。飞炮忽碎丞相首，荥阳左丞何为哉。

七姬自是良家子，仓皇兵入姑苏里。君受国恩应自理，妾受君恩尚何俟。

一者先行余尽起，徘徊揽帨今生已。此时贵主知安在，此际焚骸泪如水。

西门掩袭又潜奔，东城藁葬谁重徙。巾帼由来愧丈夫，终随降将掷戈殳。

齐云楼下通天火，玉殒兰摧恨不殊。钟繇之书埋百年，摩挲一再重惘然。

吁嗟乎，庙无觚棱冢无突，上虞孝，溧阳贞，后先永永铭坚石。
留别刘熙隆
申佳允（明代）

夷梁剑气满寒林，一叶浮沉碧水深。客泪淫淫惊夜雨，予怀渺渺怅蛩吟。

十年伯仲朱弦奏，千里芝兰白雪音。荡漾波光催去棹，相思夜夜滏阳浔。
五亩园十八题为姚举人作 其十四 围棋墅
徐庸（明代）

小墅列楸枰，铮铮落子声。多君无敌手，曾点得先名。
素馨
方岳（宋代）

雪骨冰肌合耐寒，怕寒却不离家山。
老夫怀土与渠等，一钁移来得许顽。
人日
唐庚（宋代）

人日伤心极，天时触目新。残梅诗兴晚，细草梦魂春。

挑菜年年俗，飞蓬处处身。蟆颐频语及，彷佛到东津。
送虞丞相孙运干诗三首 其二
王质（宋代）

尚象子生子，高风新又新。昔看三桧戏，今见一槐春。

父祖有家法，典型如老人。傍观应自肯，自肯乃方亲。
西丘
李廌（宋代）

西丘对秋风，萧飒如原隰。
木落景扶疏，碧环天壁立。
余霞拂暮散，夕鸟寒更急。
独有松上鹤，不为鹦鹉粒。
陶社落成，恭和丹翁吏部原唱，并祝颂慈、玉池两先生华诞 其一
陈崇牧（清代）

桑梓多贤达，群公兴特豪。品题尊月旦，坛坫盛风骚。

有脚春归宋，无心出笑陶。江干香草后，汐社又吾曹。
书画梅花水仙卷
谢翱（宋代）

风吹袜露明微照，芳云弱植仙姝庙。髻鬟零乱在枕函，月里罗浮梦中到。

鲛绡拂尘蝉翼隔，窗雾凝寒唯影入。晓来坐对残空标，翠翎不见额黄湿。
献岁书情
裴夷直（唐代）

白发添双鬓，空宫又一年。音书鸿不到，梦寐兔空悬。

地远星辰侧，天高雨露偏。圣期知有感，云海漫相连。
恩封渭南伯唐诗人赵嘏为渭南尉当时谓之赵渭
陆游（宋代）

老向人间久倦游，君恩乞与渭川秋。
虚名定作陈惊坐，好句真惭赵倚楼。
栈豆十年沾病马，烟波万里著浮鸥。
就封他日轻裘去，应过三峰处处留。
游宝藏寺清凉厂
程恩泽（清代）

两峰忽破处，一榭明以敞。虚无尽齐一，万绿与天荡。

高楼出头角，圆水画盆盎。塔影随烟细，城齿齧云上。

九重莲万井，五色日晃朗。庆霄龙虎气，人定自来往。

天苑几处罗，琼树夹金榜。灵风山背至，盛夏萃森爽。

雪泉与月夕，清景劳梦想。谁将千里目，舒卷一指掌。

凭高岂不快，望远失之恍。见牛不见睫，离朱同象罔。

三叹返幽寂，钟鱼正交响。
艮岳百咏·云岫轩
李质（宋代）

山上飞云片片轻，云山相似倚空明。
从龙本合封中去，触石光从望处生。
赠别饶司理述古
邓深（宋代）

岳麓一樽酒，湘江万里秋。
匆匆别后语，冉冉岁华流。
正喜重相见，胡为不少留。
参军诗俊逸，还肯寄来不。
癸未生朝躔父公父以酒殽而华其陋赋一绝
陈藻（宋代）

家贫何敢话生朝，多谢开尊慰寂寥。要迹一杯辞不受，便需拙句作琼瑶。
次韵王得之礼部夜直有作
李弥逊（宋代）

缑仙勇于诗，若醉得全者。百川供微吟，不复事杯斝。

五车载胸供，万卷生笔下。一一成丹青，遇物辄图写。

昨朝紫宸班，裳佩杂鱼雅。捷书来九天，为遣雨师洒。

公时青绫卧，逸思动秋野。霜风助凄清，露月供容冶。

坐令续貂人，得语若乖寡。犹如策疲驽，倒步逐风马。

未施历块功，相望倚天社。
梅亭盖旧太守徐公禋所作传者谓公得庾岭梅移
吴芾（宋代）

种梅我始效徐公，已觉幽香鼻观通。
寄语后人无剪伐，要令凋郡识春风。
上蜀王
张道古（唐代）

封章才达冕旒前，黜诏俄离玉座端。二乱岂由明主用，

五危终被佞臣弹。西巡凤府非为固，东播銮舆卒未安。

谏疏至今如可在，谁能更与读来看。
鹧鸪天·月满蓬壶灿烂灯
佚名（宋代）

月满蓬壶灿烂灯，与郎携手至端门。贪看鹤阵笙歌举，不觉鸳端失却群。
天渐晓，感皇恩。传宣赐酒饮杯巡。归家恐被翁姑责，窃取金杯作照凭。
广州除夜
李念慈（清代）

屈指残今日，禁愁又一年。已知过少壮，不复惜婵娟。

海色连铜柱，江春发木棉。殊方累多口，迢递限山川。
咏物体六十六首 其二十七 萱花
王世贞（明代）

离离朱蕊傍雕栏，雨叶烟跗夏未残。无酒此乡偏淡荡，有书从竹共平安。

花开锦里名长乐，树出嵇家号合欢。何以北堂常植此，三荆同拟百年看。
水仙花
金至元（清代）

凌波微步当风立，似向芝田馆里来。堪与梅花竞标格，冲寒也向雪中开。
十四午烈日方中忽下小雹既乃继以阴雨
郭之奇（明代）

万点潇疏拂瓦鸣，忽疑眼际变阴明。中元神鬼入炎城，飒飒风前叹息声。

苍梧云色愁千里，春去秋来烟若水。草芳何意泫王孙，枫赤偏能惊帝子。

举头北望见虞山，可有双娥在竹间。君看雨后千千泪，使人空忆断肠班。
饮镇平都司署赏菊，为题宋人所画报捷图
丘逢甲（清代）

已过重阳菊尚开，霜天赏菊此衔杯。人饶韬略来香国，花亦英衔上将台。

粤水闽山文武会，酒龙诗虎主宾才。西风吹解黄金甲，醉看红旗报捷来。
下相岭抵白石韵
黄琮（宋代）

荦确一径窄，马蹄不得骋。转步失寸分，万丈堕眢井。

毒雾昼未开，炎夏晓犹冷。莓苔翳杂树，惨绿浸衣领。

𡾰嵼望侧峰，蜿蜒陟层岭。湿泥深没膝，危石欹压顶。

依微漏天光，一霎见曦景。卅里无人声，行行逐云影。
移柳
王安石（宋代）

移柳当门何啻五，穿松作径适成三。
临流遇兴还能赋，自比渊明或未惭。
送绝尘子归旧隐二首
施肩吾（唐代）

云水千重绕洞门，独归何处是桃源。

仙方不用随身去，留与人间老子孙。

班藤为杖草为衣，万壑千峰独自归。

纵令相忆谁相报，桂树岩边人信稀。
偈颂一百零一首 其九十二
释慧性（宋代）

无语中有语，名曰死句。有语中无语，名曰活句。可谓剜肉作疮，无穿骨露。

举不顾，即差牙，闪电光中走乌兔。
送沙弥长文游京
皎然（唐代）

白版年犹小，黄花褐已通。若为诗思逸，早欲似休公。

迈俗多真气，传家有素风。应须学心地，宗旨在关东。
赠道士
褚载（唐代）

簪星曳月下蓬壶，曾见东皋种白榆。六甲威灵藏瑞检，

五龙雷电绕霜都。惟教鹤探丹丘信，不使人窥太乙炉。

闻说葛陂风浪恶，许骑青鹿从行无。
和执中游山四诗 其四 高阳池
彭汝砺（宋代）

三年南雍居，十至高阳池。鱼鸟如故人，相忘不相疑。

但持青莲叶，不倒白接䍦。我与之子游，何似山公时。
和东林湛堂禅师喜雪韵五首
袁燮（宋代）

皇皇有若救头然，为计无聊只籲天。
歼厥遗蝗须尺瑞，由来积玉兆丰年。
被旨趣行和计院兄韵
刘克庄（宋代）

李邕眉宇误人看，敢□□□□□乾。
此去□□□□□，向来上雍从和銮。
□□□□如前梦，乌不相寻待岁寒。
临□□□开酒禁，人间不似醉乡宽。
偈六十九首
释道宁（宋代）

焚香提起经来读，便是拈华付嘱心。
此外别求玄妙解，悠悠千古少知音。
禅人并化主写真求赞
释正觉（宋代）

霜洗斗魁，秋生河汉。
形夭矫而长松参云，气澄明而余潦退岸。
东京寄万楚
李颀（唐代）

濩落久无用，隐身甘采薇。仍闻薄宦者，还事田家衣。

颍水日夜流，故人相见稀。春山不可望，黄鸟东南飞。

濯足岂长往，一樽聊可依。了然潭上月，适我胸中机。

在昔同门友，如今出处非。优游白虎殿，偃息青琐闱。

且有荐君表，当看携手归。寄书不待面，兰茝空芳菲。
饮张黄门宅夜归有感
傅圭（明代）

人情如世态，蚤暮有炎凉。才曝西岩日，俄飞远塞霜。

曲终陈雅乐，酒进托流觞。月色中天在，亭亭照四方。
颂古三十一首
释梵琮（宋代）

一回见面不相瞒，便把当台古镜看。
暗里照君还照我，清光一片逼人寒。
鸣琴泉
李廌（宋代）

昔闻流水操，想见流水音。
况复山泉声，声自如鸣琴。
可笑山中人，强作碧沼深。
暗流不复鸣，遗声杳莫寻。
近闻石钟山，苏辨正古今。
郦元与李渤，地下当噤喑。
惜乎不闻此，使我徒登临。
道人笑谓余，胡不求琴心。
何劳弦上声，况此非徽金。
唐安八景为尹朴之赋 其三 天目晓钟
张宁（明代）

山闇树冥冥，潮音振海生。断依残漏尽，喧杂曙乌鸣。

远梦惊长乐，迷途想化城。如何长往客，犹著夜衣行。
寿黄运使
度正（宋代）

南海之中三神山，高出天宇超人寰。
上有神仙百万宅，琼栏瑶楯相回还。
四方鳞鳞中杰观，不知谁氏当中间。
或云黄帝之后已百世，云仍诜诜褒衣博带千官班。
向来山泽癯，晦伏潜深湾。
是家老仙伯，下顾目所瞷。
中夜舞鸾凤，明朝排天关。
自从放出一头地，长江大河声潺湲。
东皇回跸鼓万象，和气袭人春初颁。
云裾霞佩来何所，巍峨步趋貌则闲。
生香馥郁浮四座，得未曾有天非悭。
至人之子饫芳味，欲揭北斗高莫攀。
丹霄争看来驿骑，衮衣直上承天颜。
上论唐虞开稷契，下及草野兼庸孱。
嗣德之继发馀响，未必政尔诗书删。
李四仓曹宅夜饮
王昌龄（唐代）

霜天留后故情欢，银烛金炉夜不寒。

欲问吴江别来意，青山明月梦中看。
岁旱晚雨
韩琦（宋代）

庆历丙戌夏，早气蒸如焚。行路尽婴暍，居人犹中瘟。

堕鸟不收喙，游鱼几烂鳞。絺绤亦难御，更值成雷蚊。

骄阳断雨脉，焦熬逾五旬。农塍坐耗裂，纵横龟灼文。

众目血坼眦，日睇西郊云。守臣恤民病，心乱千丝棼。

祈龙割舒雁，纵阴开北门。古法久弗验，群祠益致勤。

遍走于境内，神兮若不闻。或时得泛洒，濛濛才湿尘。

丰年望既绝，节候俄秋分。忽尔降大澍，霄冥连日昏。

垂空状战戟，入霤疑倾盆。田禾十九死，强渍枯槁根。

萧稂贱易活，势茂如逢春。蛙黾渴易满，泥跃嬉成群。

济物乃容易，应时何艰辛。辙鲋骨已坏，徐激西江津。

谷黍霜已厚，始调邹律温。天意执可问，对之空气吞。
林间烧笋戏作
周紫芝（宋代）

满山稚子欲翻篱，莫管春风上番时。来伴野僧参玉版，不知今日已茶毗。
次韵双秀堂
释德洪（宋代）

窗户青红花木繁，午阴脩径接深关。人如巢许逃名迹，山学娥深露髻鬟。

采菊悠然常独见，望云时复对僧闲。夜闻松雨惊飞瀑，疑宿匡庐黄石间。
重阳不见菊
宋祁（宋代）

戏马佳辰菊未黄，有人惆怅独持觞。
心知不作匆匆意，故欲凌寒报早霜。
寿刘缄三座师
章型（清代）

绣衣曾染禦炉香，玉尺频承黼座光。风宪一官依北阙，文星三度照南方。

尚书望重司喉舌，宗匠才高备栋梁。小草幸蒙亲手植，愿随莱綵晋霞觞。
项城道中寄刘令使修溪桥
陈师道（宋代）

老怯危桥泥没膝，喜闻吾党政如春。
须君不惜千金费，此後宁无我辈人。
送宏监寺开海田
释昙华（宋代）

轩昂气宇要争先，及早乘时痛著鞭。
翻转江皋千顷浪，灵苗从此秀桑田。
谢马程先辈惠蜀牋
林逋（宋代）

数幅丹霞夹白云，封题何事寄幽人。
亏君视草禁中客，乞我浣花豀上春。
且与巾箱为玩好，更无篇什写清新。
我来卧病还多感，一笔蛛丝满砚尘。
次韵答公美二首
邓深（宋代）

四至长沙熟物情，留题胜处记吾曾。
三生会是湖湘客，一钵浑如云水僧。
赢得身轻闲有味，儘从人笑老无能。
如君应饱田园乐，犹道啼饥有怨僧。
晓出兜率寺送许耀卿二首
杨万里（宋代）

兜率山深露气清，柳阴暗处藕花明。
无端拾得闲烦恼，背却西湖又入城。
祝英台近（上元）
吴文英（宋代）

晚云开，朝雪霁，时节又灯市。夜约遗香，南陌少年事。笙箫一片约云，飞来海上，绣帘卷、缃桃春起。

旧游地。素蛾城阙年年，新妆趁罗绮。玉练冰轮，无尘涴流水。晓霞约处啼鸦，良宵一梦，画堂正、日长人睡。
和唐人闲字韵诗卷
陆文圭（元代）

鼎鼎百年内，何由一日闲。
衡冠无怒发，揽镜已苍颜。
未易桴浮海，应难屐上山。
春逢甲子雨，愁听溜潺潺。
寄陈处士
田锡（宋代）

柳闇江亭春正深，黄莺百啭有馀音。自惭分判颁条政，谁信常怀易俗心。

吟次落花浮砚水，静中飞絮满帘阴。及瓜即是归丹阙，莫惜时来一访寻。
适庵
许及之（宋代）

庵居奚以适为名，痒适能爬是适情。社后有谁留去燕，春来何适不迁莺。

物情雅与閒相会，酒兴酣时句自成。要识适庵同一切，客来不用举深觥。
雷君自陕及门谒与书偕聊成短篇以答来贶
强至（宋代）

一官偶来泗，举动畏谤嘲。
万事不挂齿，终日口欲胶。
所学未信时，尤欲密斂包。
贤者或我顾，未免谈屡交。
雷侯将家子，而至自陕郊。
踵门贶予书，享馈烦弦匏。
始见气颇劲，既语理不肴。
爱子欲子荐，言毕徒啁啁。
托荫须高林，而乃依寸茅。
盍行游钜公，一言变鱼蛟。
奉答子高见赠十韵
黄庭坚（宋代）

柳径雨著绵，竹斋风陨箨。
屏处人事少，晴余鸟声乐。
诗卷堕我前，谓从天上落。
君有古人风，诗如古人作。
箪瓢谢膏粱，翰墨化糟粕。
误蒙东海观，吾浅乃可酌。
真成闻道百，自谓莫己若。
谢生石韫玉，志尚本丘壑。
虽无首阳粟，饮水亦不恶。
跫然何时来，为我一发药。
如梦令·春水湖塘深处
李祁（宋代）

春水湖塘深处。竹暗沙洲无路。闲伴落花来，却信东风归去。且住。且住。细看两山烟雨。
宝林寺鳗井
林景熙（宋代）

云根藏海眼，灵物此中蟠。
吐沫晴岩雨，飞阴夏木寒。
何年化龙去，半日待潮看。
消长从谁问，微吟倚石阑。
西江月·秋霁姮娥二八
曹冠（宋代）

秋霁姮娥二八，寒光逼散浮云。小山丛桂吐清芬。犹带蟾宫风韵。因念两登仙籍，恩沾雨露方新。汝今妙岁已能文。早折高枝荣奋。
郊庙歌辞。享隐太子庙乐章。舒和
佚名（唐代）

三县已判歌钟列，六佾将开羽鏚分。

尚想燕飞来蔽日，终疑鹤影降凌云。
早春对雪寄前殿中元侍御
韦应物（唐代）

扫雪开幽径，端居望故人。犹残腊月酒，更值早梅春。

几日东城陌，何时曲水滨。闻闲且共赏，莫待绣衣新。
梦华山
陆游（宋代）

古松偃蹇谷谽谺，太华峰前野老家。
久客未归丹灶冷，碧桃八十一番花。
结客行
刘绩（明代）

结客千金尽，酬恩一剑存。
羞为狗盗伍，不傍孟尝门。
登杨府风云阁
王遂（宋代）

杰阁入风云，分明是得君。
湖山尽行乐，愁杀岳将军。
杂诗 其一
费扬古（清代）

晋室尚风流，称最惟嵇阮。性僻德无邻，行孤心乃远。

犊车自往还，竹林任偃蹇。仰首望飞鸿，举足登绝巘。

放浪天地间，久假而不返。无古亦无今，谁复惊岁晚。
题观音院
葛胜仲（宋代）

弱水无风到海山，慈容亲觐紫旃檀。亭亭宝刹凌云近，湛湛清池漱玉寒。

橘熟独垂红万颗，竹迷曾莳碧千竿。热官步武何容到，散秩须知第一官。
新秋晓兴
白居易（唐代）

浊暑忽已退，清宵未全长。晨釭耿残焰，宿閤凝微香。

喔喔鸡下树，辉辉日上梁。枕低茵席软，卧稳身入床。

睡足景犹早，起初风乍凉。展张小屏幛，收拾生衣裳。

还有惆怅事，迟迟未能忘。拂镜梳白发，可怜冰照霜。
枭羹
王炎（宋代）

日转槐阴宫漏迟，兰汤新浴生凉飕。
四方清晏上燕衎，千官鸣玉趋丹墀。
鸾刀象箸荐多品，岂无炙鹄兼蒸凫。
射声弹弋不虚发，独取鸣枭供膳夫。
卵翼深恩作奇祸，有此大罪家翦夷。
臣工拜手谢君赐，惟忠与孝终无虞。
高皇盛德号宽大，恶不可赦彭黥菹。
惜哉云梦信先缚，功盖一世人所疑。
赐之属镂前事失，淫刑以逞谁无辜。
留侯辟谷以智免，酂侯缧绁几身危。
爱客有感
董嗣杲（宋代）

在家最喜客，出外复过之。
相逢旅琐间，所恨力莫支。
迂旷胆相旅，相顾何须期。
或者诮交泛，责我无藩篱。
我性得之天，怀抱更坦夷。
谤随爱憎兴，而我了不知。
义利界限分，我心石不移。
风月賸佳趣，未易以迹窥。
有吟莫辞和，有酒须共持。
古道已不怍，徒重旅心悲。
张公子行一首送太仓张汉南归
程敏政（明代）

张公子，留侯孙，少年丰采如香荪。读书击剑穷朝昏，海边甲第开辕门。

堂上将军不好武，千里歌吹闻兵屯。平生陆家亲昆弟，托好愿比朱陈村。

有女近出职方氏，辇金舆币来求婚。职方择婿正复尔，椷书许聘情何惇。

张公子，佩赤璊，刻丝裤褶悬两弴。去年跨马入京国，一见笑语回春温。

画堂红烛谢家庆，整日开燕刲羊豚。新郎二月发归思，行李赍送联征䑳。

闸河雨过沙水浑，旭日半下东城根。柳枝未堪把，劝子白堕尊。

人生岁月惊涛奔，他时富贵岂足论。冰玉相辉古难得，忠孝莫负君父恩。
和岳子嵩山草堂宴集
顾闻（明代）

绿树覆沧浪，高斋敞夕阳。
鸟殊闻法曲，花故忆明妆。
碧酒衔风急，清琴拂水长。
况逢岩壑侣，同醉白云傍。
咏史诗。官渡
胡曾（唐代）

本初屈指定中华，官渡相持勒虎牙。

若使许攸财用足，山河争得属曹家。
偈颂六十首
释昙华（宋代）

云门不负者僧来问，未免落在陷害阱中。
是你诸人若向者裹会得，许你高步毗卢顶。
采莲曲同婉兮姊作 其一
沈纕（清代）

红蕖十里晓风凉，露滴侬家翠袖香。桥畔盈盈双髻女，隔溪相唤渡横塘。
梦仙谣
李沇（唐代）

海宫蹙浪收残月，挈壶掌事传更歇。银蟾半坠恨流咽，

六鳌披月撼蓬阙。九炁真翁骑白犀，临池静听雌蛟啼。

桂花裛露曙香冷，八窗玉朗惊晨鸡。裁纱剪罗贴丹凤，

腻霞远闭瑶山梦。露干欲醉芙蕖塘，回首驱云朝正阳。
常州先生以太守入对五首
赵蕃（宋代）

一州固菲轻，四海岂不重。
与其事扶疎，孰若深培壅。
骥不取德称，马多求驾泛。
伟哉底柱功，障彼百川汹。
小圃梅柳之争·柳与梅争
王义山（宋代）

梅兄住在水之滨，五柳先生便有云。
传语林逋须着让，堤边风景要平分。
丞相王公挽词 其二
喻良能（宋代）

维岳钟英粹，兴王有俊良。文章周卫武，书考郭汾阳。

调燮民庸茂，弥缝主道昌。中台一宵坼，四海泪滂滂。
又和秋怀
司马光（宋代）

畴昔共登仕，尔来三十秋。常晞丝绳直，窃耻鸱夷柔。

蹄涔学钜丝，蚁垤依崇丘。行之不自疑，亲寡憎怨稠。

于今不亟去，沦胥恐同流。努力买良田，远追沮溺游。
后天易吟三十首 其九
方回（元代）

万物天为大，中间地次之。成功付诸子，父母似无为。
天衣寺
韩性（元代）

春流双涧深，晓色十峰阴。胜地青莲宇，千年静者心。

焚香入空翠，鸣磬出幽林。去路白云满，禅宫何处寻。
赠写经僧楚云
贯休（唐代）

剔皮刺血诚何苦，为写灵山九会文。

十指沥干终七轴，后来求法更无君。
拟寒山寺 其八十二
释怀深（宋代）

嗔火焚和气，令人相貌恶。修罗才现前，菩萨都走却。

养就三毒躯，恣为五欲乐。智者善思惟，早服慈悲药。
小楼即事
黄师参（宋代）

病起懒拈酒盏，衣单顿怯春寒。独把东坡诗卷，立残西日阑干。
乙卯端午十绝
刘克庄（宋代）

朝朝责太平，日日御延英。
欲识太平处，鼕咚社鼓声。
放舟始作
赵蕃（宋代）

扁舟落吾手，远役怆余心。
道路经地数，秋风日夜深。
青林向摇落，白发益侵寻。
况说潇湘去，仍怀屈贾吟。
和经仲春日即事
吴芾（宋代）

淡烟笼水一溪虚，别有风光在野庐。
幽哢唤人回远梦，落红铺水失清渠。
此生得酒休辞醉，今日何人是奠居。
正向东山念萧索，筠筒烦寄指南车。
小魏买马久不至以诗寄之
晁冲之（宋代）

闻说黄金厩，骐驎惜别群。犹来果下马，不必五花纹。

骏骨愁时晚，芗萁念夕矄。老夫慵杖屦，待汝入嵩云。
读四家诗选四首 其二 永叔
李纲（宋代）

庐陵间世才，妙手归大匠。文章振古风，独立无与两。

诗篇尤藻丽，句法含万象。平夷谢雕镌，醇厚如酝酿。

温温廊庙姿，不作穷愁相。平生蹈难危，利口困谗谤。

终焉自光明，学者共师仰。每诗必言归，耕钓箕颍上。

但欲风波息，岂是事高尚。收身及未老，六一聊隐放。

九原如可作，非公复谁向。
刈稻夜归
嵇元夫（明代）

西庄刈稻夜半归，明月皎皎当柴扉。
橹声隔岸人语近，斗柄插江霜气微。
木叶萧萧覆林屋，芦花茫茫藏钓矶。
儿童村南酒家去，野夫独立风吹衣。
丁丑岁中秋日劭农於城南得五绝句
史弥宁（宋代）

说似田家好著忙，胜培宿麦接青黄。
定知不落薰风后，万垄晴催煮饼香。
晚眺
宋祁（宋代）

危栏真可倚，极目尽高原。
双堠驿边道，孤烟山下村。
高风生树响，寒水落溪痕。
坐见斜阳尽，归鸦满翅昏。
送显忠上人归吴郡
胡宿（宋代）

秋风随处起，振锡不留行。却背嵩云去，迎看淮月生。

禅通少林默，诗得杼山清。几夕岩窗下，忘眠听瀑声。
五十自寿集唐五十首 其十六
瞿士雅（清代）

放旷优游兴味长，百年堪喜又堪伤。情多最恨花无语，齿折仍夸笑不妨。

老去诗篇浑漫兴，一生肝胆易开张。

壮心剖出酬知己，纵死犹闻侠骨香。
卜居一篇二章别望之 其一
徐积（宋代）

卜居何所尚，静轩栽此君。万事付流水，一心游白云。
寄内侍太保
释重顯（宋代）

千尺岩泉喷冷声，草堂云淡竹风清。
蒲团时倚无他事，永日寥寥谢太平。
稽勋冯子佩归治祖墓
边贡（明代）

油油上谷路，飒飒秋风起。落日客子归，寒烟满墟里。

墟里夕灯明，临堂哀泪横。无复报刘日，空陈李密情。

携儿负畚锸，自辟山中土。坎坎彻下泉，双棺闭幽户。

幽户不重开，向山高筑台。他时华表上，应见鹤飞来。
虞美人
陈允平（宋代）

春衫薄薄寒犹恋。芳草连天远。嫩红和露入桃腮。柳外东边楼阁、燕飞来。

霓裳一曲凭谁按。错□□重看。金虬闲暖麝檀煤。银烛替人垂泪、共心灰。
晨起示圣仙寮主
赵蕃（宋代）

薄酒亦得醉，熟眠无所闻。
林园夜飘雨，窗户晓封云。
米藉邻翁易，衣寻宿火薰。
为官君笑我，乐道我输君。
孔子庙震
梅尧臣（宋代）

霹雳下虚殿，破楹非梦凶。
昔尝瞻画衮，今实见升龙。
隐隐雷声散，疏疏雾气从。
予知仲尼庙，不是蓄乖慵。
秋日书事贻潘少白
舒岳祥（宋代）

树色已非昨，虫声不忍闻。
乱鸦投急景，老树淰长云。
百顷青黄半，一村晴雨分。
凭阑新得句，书赠特山君。
唐寅葑田骑犊辄用其韵
弘历（清代）

牵牛从未敢蹊田，南亩躬耕望有年。手捉漫疑包氏靷，心空那忆祖生鞭。
送汤季庸监岳
刘克庄（宋代）

季子真奇士，声名亚长君。
尚难友裘牧，何敢吏朱云。
江国无生业，沙场有异闻。
临岐各珍重，世故属纷纭。
玉京词
刘言史（唐代）

绝景寥寥日更迟，人间甲子不同时。

未知樵客终何得，归后无家是看棋。
雨夜排闷
陆游（宋代）

羸病愁灯影，羁怀怯雨声。
新秋忽已半，垂老若为情？金印儿嬉事，青编身後名。
何如破窗下，袖手送余生！
湖上被水有感二首
黎廷瑞（宋代）

天公亦儿剧，日纵骄龙嬉。
弄翻鬣上瓢，一壑共渺迷。
交交蛙出灶，洋洋榻浮龟。
居者既忧垫，行者复蹈危。
覆舟谁氏妇，灭顶谁人儿。
一戏遂如许，高高那得知。
龙骄未易制，天剧不可为。
送刘禹锡
窦巩（唐代）

十年憔悴武陵溪，鹤病深林玉在泥。

今日太行平似砥，九霄初倚入云梯。
长相思 和浚川韵六阕 其一
夏言（明代）

思悠悠。梦悠悠。多梦多思并入秋。相看人白头。

蘋花洲。蓼花洲。红蓼白蘋生远愁。凭高独上楼。
南乡子
谢逸（宋代）

浅色染春衣。衣上双双小雁飞。袖卷藕丝寒玉瘦，弹棋。赢得尊前酒一卮。

冰雪拂胭脂。绛蜡香融落日西。唱彻阳关人欲去，依依。醉眼横波翠黛低。
鸡菜岭
李洪（宋代）

烟雨濛濛不湿衣，春风欺客逞寒威。篮舆无著新愁处，小酌村醪款竹扉。
五日观妓
万楚（唐代）

西施谩道浣春纱，碧玉今时斗丽华。
眉黛夺将萱草色，红裙妒杀石榴花。
新歌一曲令人艳，醉舞双眸敛鬓斜。
谁道五丝能续命，却令今日死君家。
呈程可久
赵蕃（宋代）

微风送落日，余霞杂停云。
陟彼山之巅，谁识我与君。
彭蠡咫尺见，匡庐毫发分。
波澜似吴淞，冈巘殊胜云。
是间岂无诗，愧我初不文。
图画亦足写，摩诘居离群。
裴回竟何得，拂噗徒加勤。
回憩僧所庐，幽闃令人欣。
谈锋壮鏖战，茗碗频策勋。
交游数伯厚，文字从右军。
我是漫瞠若，莫能窥厥垠。
少焉复来过，凛然落衣帉。
江山恍疑非，林空月纷纭。
旁有博士湖，姓名未前闻。
何年隐君子，高栖辞世氛。
得非羊裘渔，当是植杖耘。
至今宴息地，离离幽草薰。
人生七十稀，过眼俱虻岷蟁。
适意何必多，悠悠几朝曛。
君明履霜畦，我正坐水濆。
会合且不常，使我生忧慬。
何当十日款，诵说心为醺。
庶如逢豫章，其藁一以焚。
途次忆故居
晁说之（宋代）

自喜白髯翁，深居看岁穷。
雪迷石岭上，月在草堂中。
樵客晓来市，田家夜半舂。
岂期胡骑到，无地得相容。
观化堂编校旧书 其一
叶梦得（宋代）

赫日真能永，微风亦自凉。故应便北户，何敢厌东墙。

汲水聊为戏，翻书却未忙。平生閒与懒，并觉味兼长。
蒋隐溪挽辞 其二
杨士奇（明代）

北风凛凛兮天雨霜，木叶脱落兮百草黄。翩铭旌兮辞高堂，岂灵车兮秀冲冈。

蒿里歌兮哀以伤，玄室一閟兮夜甚长。魂渺渺兮何方，螺山崔崔兮螺川汤汤。

青原与白鹭兮郁相望，怅思公兮游故乡。
天长道中三首 其一
汪藻（宋代）

山行逢浅夏，浓绿屡低巾。地冷犹衣裌，村香已食新。

菰蒲浑欲老，鱼鸟自相亲。倚杖看孤月，悠悠何处人。
病甚梦召至帝所获宥觉而顿愈遂赋
文天祥（宋代）

卧听风雷叱，天官赦小臣。
平生无害物，不死复为人。
道德门庭远，君亲念虑新。
自怜蝼蚁辈，岂意动苍旻。
江南农事图
唐寅（明代）

四月江南农事兴，沤麻浸谷有常程。
莫言娇细全无事，一夜嬠车响到明。
颍阳山中赠登封燕明府
区大相（明代）

王乔玉舄飞，方朔金门待。久闻有仙吏，思愿与之会。

君宦松山阳，而与箕颍对。案牍积烟霞，讼庭落苍翠。

人吏青岩中，簪绅白云外。有时驱马出，独晤饮牛辈。

虽复稍逢迎，顾少风尘态。乍到赏心惬，久游神理会。

卧理时自闲，抚字亦劳瘁。洗耳未必贤，折腰岂为累。

我寻五岳期，君报三年最。何日丹砂成，乘鸾谒华盖。
折桂令·丙子游越怀古
乔吉（元代）

蓬莱老树苍云，禾黍高低，孤兔纷纭。半折残碑。空馀故址，总是黄尘。东晋亡也再难寻个右军，西施去也绝不见甚佳人。海气长昏，啼鳺声干，天地无春。
乡兵行
吴升（清代）

焚尔谷，毁尔屋。杀人如麻不敢哭，忍泪含饥草间伏。

尔勿伏，贼人索尔剜尔目。尔勿走，贼人追尔刖尔足。

尔有丁男尔御侮，十人可什五人伍。沿山树栅路置弩。

守则鸣钲战则鼓。官兵十万动地来，犄之角之惟汝才。

入贼阵取贼将首，驰归报捷旗门开。大府论功上封事，驻马田间问名字，千夫百夫尔长之。

昨日村农今武吏，长揖县官投一刺。
和李峤杂咏诗百二十首韵 其二十九 经
弘历（清代）

尼父删修后，洪源万古明。鄙称陈迹在，法著素王成。

漫笑边生笥，还轻韦氏籯。所希鸿教焕，棫朴育贤英。
愆期
洪皓（宋代）

久留家酿待公倾，引领东望屡问程。
新作小亭堪小宴，几时低唱进南荆。
卜算子
聂大年（明代）

粉泪湿鲛绡，只恐郎情薄。梦到巫山第几重，酒醒灯花落。

数日巫春寒，未把罗衣著。眉黛含颦为阿谁，但悔从前错。
缘识
宋太宗（宋代）

慕道虔心仰翠微，玄关寂寂少人知。
不求世宝兼名利，始悟无心合道时。
梅债
赵时韶（宋代）

拟把吟篇倚阁休，见梅时复上心头。
家贫寺免抨{朝月换攴}苦，诗债还添一段愁。
和李义山盘豆馆丛芦有感
杨杰（宋代）

盘豆苍珉刻旧吟，清风自可涤烦襟。庭芦邂逅开青眼，泽国归投是素心。

乡梦不知家远近，世涂休问迹升沉。阳春一曲一樽酒，遮莫秋声四面砧。
新燕忆女弟京娘
张玉娘（宋代）

三月江南绿正肥，阴阴深院燕初归。乱衔飞絮营新垒，閒逐花香避绣帏。

却笑秋风红缕在，独怜旧事玉京非。兰闺终日流清泪，愧尔双飞拂落晖。
闻故园近日消息伤乱忧家杂成五首 其二
李慈铭（清代）

大府传飞檄，乡关乍被兵。愁云盘故障，妖彗扫长城。

戎马莺花地，江湖战伐声。越山东望近，莫使鼓鼙惊。
海珠 其二
杜渐（明代）

屹屹中流开梵宇，盈盈一水隔人间。骊龙去矣珠仍在，冈象求之意自閒。

云气抹成秋色淡，渔船争趁晚潮还。何为身堕尘中老，不共禅栖海上山。
保宁寺静轩
郭祥正（宋代）

隐几得真乐，此轩深复深。众喧从过耳，一法不关心。

雨止溪添涨，风行竹乱阴。谁云非对动，吾欲写瑶琴。
偶成四绝书寄子坚道契 其二
黄裳（宋代）

相见参来道已通，五城曾拆紫芝封。自从龙虎归根后，花簇云攒白玉峰。
寄白子元
宋伯仁（宋代）

一番书满两番求，千里重来我更羞。
薄世告人难启口，小官何事不担忧。
知心唯有长天月，把酒还思故国秋。
只待菊花开遍了，半蓑寒雨上轻舟。
盂兰盆词十首 其八
郑用锡（清代）

一坏何处哭文星，误坠秦坑梦不醒。三尺红罗留字去，十年燐火逼灯青。

酸儒枵腹哀呼癸，饱鬼顽皮岂识丁。笑煞宫花成底事，是非忏尽法华经。
巫峡雨望
彭瑞毓（清代）

白云与我分青山，冰纨半掩香螺鬟。藐姑相望不相见，仙风吹泪空斓斑。

林昏谷暗波浪起，猿鸟悲啼鱼鳖喜。天道阴晴那可知，会见朝暾照窗几。
又五首
邵雍（宋代）

万物有精英，人为万物灵，
必先详事体，然后论人情。
气静形安乐，心闲身太平。
伊耆治天下，不出此名生。
买花
林朝崧（清代）

一生花里蝶翩翩，愿得群芳在眼前。旧梦扬州犹未觉，甘心十万解腰缠。
清明后一日宴客明日宗易送牡丹有诗次韵
陈傅良（宋代）

客去朝酲恶，诗来晚思和。
名花如洛上，佳句近阴何。
雨故妨新火，春应堕梦柯。
莫将行乐地，蜗角动干戈。
蠡口
杨备（宋代）

霸越勋名间世才，五湖烟浪一帆开。
犹防乌喙伤同辈，此地复招文种回。
雪中用王使君韵招介卿
蔡戡（宋代）

江南雪片一冬深，欺压梅花瘦不禁。入地遗蝗应扫迹，连阡宿麦始抽心。

幻成玉界清无滓，踏碎瑶阶迹可寻。剩喜扁舟来访我，何妨乘兴共清斟。
抵金陵连日大雪奇寒
钱梦铃（清代）

一带西南巷陌喧，城隅东北最萧寒。只饶雪意存公道，白屋朱楼一例看。
三堂早春
韦庄（唐代）

独倚危楼四望遥，杏花春陌马声骄。池边冰刃暖初落，

山上雪棱寒未销。溪送绿波穿郡宅，日移红影度村桥。

主人年少多情味，笑换金龟解珥貂。
高阳山远眺
胡仲弓（宋代）

龙寻多伟观，立马徘徊。
地僻风埃少，天成图画开。
仅留官驿在，无复酒徒来，
一雁长空去，凭高叫不回。
点绛唇·疏柳残蝉
曹组（宋代）

疏柳残蝉，助人离思斜阳外。淡烟疏霭。节物随时改。水已无情，烟更无情?。兰舟解。水流烟快。回首人何在。
古游侠呈军中诸将
崔颢（唐代）

少年负胆气，好勇复知机。
仗剑出门去，孤城逢合围。
杀人辽水上，走马渔阳归。
错落金锁甲，蒙茸貂鼠衣。
还家且行猎，弓矢速如飞。
地迥鹰犬疾，草深狐兔肥。
腰间带两绶，转眄生光辉。
顾谓今日战，何如随建威？
中岩圜老像赞
陆游（宋代）

我游中岩，拜师于床。巍巍堂堂，凤举龙骧。公住无为，访我成都。

雄辩纵横，玉色敷腴。别未十日，梁木告摧。我如飞蓬，万里南来。

孰谓穷山，乃瞻仪形。墙壁说法，况此丹青。
廖良誉棹小舟载酒追别至故县而还
度正（宋代）

马鸣溪上想英概，牛口庄头访故庐。
登场罗列万石廪，插架纵横千卷书。
有怀西山古凤鸟，更看北壑今鲲鱼。
江水江花两无尽，后之来者应何如。
县君赴兴庆宫朝贺载之奉行册礼，因书即事
权德舆（唐代）

合卺交欢二十年，今朝比翼共朝天。风传漏刻香车度，

日照旌朝彩仗鲜。顾我华簪鸣玉珮，看君盛服耀金钿。

相期偕老宜家处，鹤发鱼轩更可怜。
郊庙歌辞。享太庙乐章。永和三章
佚名（唐代）

肃九室，谐八音。歌皇慕，动神心。

礼宿设，乐妙寻。声明备，祼奠临。

律迓气，音入玄。依玉几，御黼筵。

聆忾息，僾周旋。九韶遍，百福传。

信工祝，永颂声。来祖考，听和平。

相百辟，贡九瀛。神休委，帝孝成。
临池作
朱诚泳（明代）

凿破苍苔地，引来寒溜长。中有碧荷盘，红莲净以芳。

薰风扇炎熇，赤日回朱光。披襟坐钓石，高柳阴生凉。

诗成复浩歌，对酒成疏狂。恣我一朝乐，焉知人事忙。

邀宾时共适，临流飞羽觞。洒然万虑清，援琴调宫商。

地僻绝喧杂，世事浑相忘。兹盟幸无爽，终岁来徜徉。
孟秋朔日天台刘允叔和叔乡人陈思敬饯饮钱塘
汪莘（宋代）

西湖日日可寻芳，楼上凭栏意未忘。
斫取荷花三万朵，作他贫女嫁衣裳。
赋得集池鴈诗
庾信（南北朝）

逢风时逈度。
逐侣乍争飞。
犹忆方塘水。
今秋已复归。
樱桃花
于若瀛（明代）

三月雨声细，樱花疑杏花。溪转开双笑，临流见浣纱。
生查子
朱敦儒（宋代）

卧病独眠人，无月中秋节。淡照碧纱灯，冷看银屏雪。

风露转萧寒，砧杵添凄切。伏枕漫书空，到晓愁难说。
梅花绝句
陆游（宋代）

山月缟中庭，幽人酒初醒。
不是怯清寒，愁蹋梅花影。
赠汝诚应贡北上 其一
叶春及（明代）

南来梨岭万重山，绿绮逢君一解颜。满院梅花开不尽，朔云春树又燕关。
孔明高卧图
黄庚（元代）

未用胸中八阵兵，草庐高卧掩柴扃。
当时不见刘玄德，谁识先生是将星。
归墅
李商隐（唐代）

行李踰南极，旬时到旧乡。楚芝应遍紫，邓橘未全黄。

渠浊村舂急，旗高社酒香。故山归梦喜，先入读书堂。